《陆宣公》
宋代·陈长方

赤符兆此水，黄图蒙楚氛。
上天眷李氏，未许鲸鲵吞。
胚胎出仁人，来佐文皇孙。
如凤不鸷搏，坐使众鸟君。
奉天累卵危，柱石繋公存。
奈何儿曹痴，但侈李浑勋。
或云诏令下，雪泣山南军。
琐琐计功阀，浅识难与论。
君看商辛罪，讵可臣周文。
朝有一微子，国势南山尊。
道大与时背，晚弃天之垠。
溟渤泄毫芒，世已高清芬。
穷通一吷耳，止止毋重云。

作者简介：（1108—1148）宋福州长乐人，字齐之。人称唯室先生。陈侁子。高宗绍兴八年进士。为江阴军学教授，寓吴中，师从王蘋，隐居乡里，闭户研究经史，以教学者。其学主直指以开人心，使学者归于自得。有《步里客谈》、《尚书传》、《春秋传》、《礼记传》、《两汉论》、《唐论》、《唯室集》等。